चंबल के घाटों से हो रहा रेत का अवैध उत्खनन, कार्रवाई नहीं कर रहे अफसर
साहसपुरा, भदावली, खुर्द, रायपुर घाट पर रात में करते हैं अवैध उत्खनन
भास्कर संवाददाता | पोरसा
घड़ियाल संरक्षित क्षेत्र में चंबल रेत का अवैध उत्खनन हो रहा है। रोजाना चंबल रेत से भरे ट्रैक्टर-ट्रॉली नगर में प्रवेश करते देखे जा सकते हैं। यह ट्रैक्टर-ट्राली खिल्ली-जौटई एवं अटेर-पोरसा मार्ग से सुबह चार बजे से निकलना शुरू होते हैं। इसके बाद नगर के अलावा-ग्रामीण क्षेत्र में चल रहे निर्माण कार्य में इस रेत को खपाया जा रहा है।
हैरानी की बात यह है कि महुआ, नगरा, रजौधा चौकी सहित पोरसा थाने के सामने से यह ट्रैक्टर-ट्रॉली धड़ल्ले से निकल जाते हैं, लेकिन पुलिस कार्रवाई करने की जहमत नहीं उठाती। इसके अतिरिक्त स्थानीय प्रशासन सहित वन विभाग के अधिकारी भी इस ओर ध्यान नहीं दे रहे।
पुलिस की निगरानी रखते हैं माफिया
चंबल रेत के कारोबार में लगा माफिया पुलिस मूवमेंट की निगरानी रखता है। क्योंकि माफिया के गुर्गे गोपनीय तरीके से पुलिस थाने के सामने खड़े रहकर पुलिस वाहन कहां और किधर जा रहे हैं इसकी जानकारी मोबाइल के जरिए कारोबारियों को देते हैं। नगर में इस बात की चर्चा भी है कि कुछ पुलिस कर्मचारी सुविधा शुल्क लेकर अवैध कारोबारियों की न केवल मदद कर रहे हैं, बल्कि वरिष्ठ अधिकारियों को गलत जानकारी देकर गुमराह कर रहे हैं। जिसके चलते कार्रवाई के दौरान चंबल से भरे ट्रैक्टर-ट्रॉली पकड़ में नहीं आते।
प्रभावी कार्रवाई करेंगे
चंबल नदी के घट पर रेत का अवैध उत्खनन होने की जानकारी मुझे नहीं हैं। अगर वहां रेत का अवैध उत्खनन हो रहा है तो वन विभाग के अधिकारियों के साथ चर्चा कर इस दिशा में प्रभावी कार्रवाई करेंगे। किशोरसिंह भदौरिया, एसडीओपी अंबाह।
नदी से रेत का अवैध उत्खनन कर ले जाती ट्रैक्टर-ट्रॉली।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva